Onsdag begynder byggeriet på en ny sluse, der skal være med til at klimasikre Hobro i fremtiden. Ifølge kommunen er det vigtigt, at det bliver gjort nu, da risikoen for oversvømmelser i den lavtliggende by stiger og stiger.

Parkeringspladsen ved Super Brugsen i Hobro har i mange år haft store udfordringer med oversvømmelse. -	Det har haft kæmpe udfordringer for mig. Ikke kun mig, men også min forgænger, siger Mahmoud Abdullah, der er uddeler hos Super Brugsen Hobro. Dagligvarebutikken ligger lige op ad Hobro Vesterfjord, der gennem Onsild Å løber ud i Mariager Fjord. Og uddeleren har ofte mærket konsekvenserne af den overfyldte fjord. -	Vi kan tydeligt mærke, at når vandet stiger på parkeringspladsen, så mister vi 40-50 procent i omsætning, siger Mahmoud Abdullah. Mængden af vand fra Onsild Å er så kraftig, at når der kommer en storm, bliver Hobro Vesterfjord meget let overfyldt, og det har resulteret i vand til knæene for de mange potentielle kunder. -	Ænderne svømmede frit ude på parkeringspladsen, siger Mahmoud Abdullah. Er allerede klar til december Den knap 100 år gamle sluse, der ligger længere nede af åen ved Hobro Havn, kan ikke følge med længere. Og det har politikerne i Mariagerfjord Kommune vidst i mange år. -	Vi har puslet med det i 10 år, og grunden til, at vi ikke har gjort det før, er at vi ikke må spærre for fiskene. Det har vi fundet en løsning på, så nu gør vi det, siger Jørgen Hammer Sørensen fra Dansk Folkeparti, der er medlem af udvalget for Klima og Landdistrikter i Mariager Kommune. Løsningen bliver en 11 millioner kroner dyr sluse med dertilhørende pumpe, der skal stå klar til december i år. -	Dét, man i dag kalder en 100-årshændelse, skulle den her løsning kunne tage. Så borgerne kan være trygge ved, at deres haver ikke bliver våde som tidligere, siger udvalgsmedlemmet. Sluse og pumpe kan ikke stå alene Pumpen er den første af sin slags i Danmark og kan pumpe op til 1500 liter vand ud i sekundet. Derudover kan den også sende fisk igennem, og det har været en vigtig brik i puslespillet. -	Vi har de bedste ørredfiskevande i landet, så ørredbestanden er meget værdifuld og vigtig for os, siger Anni Tindahl Østergaard, der er naturgeograf i Mariagerfjord Kommune. Slusen og pumpen kan dog ikke stå alene i kampen for at sikre Hobro midtby mod vand i kældrene. Derfor skal der bygges højvandsbarrierer langs hele havnefronten, når slusen står færdig. Når det er på plads, vil havnen kunne modstå en vandstigning på 2,20 meter. Stormen Bodil, der ramte Danmark i 2013, var den hidtil største prøvelse for Hobro Havn i nyere tid. Der kom vandet op til kanten, der er 1,35 meter høj. -	Kvote 2,2 meter, det er den sikringskvote, vi har sat nu. Hvis det så viser sig i fremtiden, at der er behov for at hæve det yderligere en halv meter, så kan det også godt lade sig gøre, siger Anni Tindahl Østergaard.